EURÓPSKA KOMISIA V Bruseli30. 9. 2020 SWD(2020) 300 final PRACOVNÝ DOKUMENT ÚTVAROV KOMISIE Správa o právnom štáte 2020











Kapitola o situácii v oblasti právneho štátu v Belgicku Sprievodný dokument K OZNÁMENIU KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Správa o právnom štáte 2020

Situácia v oblasti právneho štátu v Európskej únii {COM(2020) 580 final} - {SWD(2020) 301 final} - {SWD(2020) 302 final} - {SWD(2020) 303 final} - {SWD(2020) 304 final} - {SWD(2020) 305 final} - {SWD(2020) 306 final} - {SWD(2020) 307 final} - {SWD(2020) 308 final} - {SWD(2020) 309 final} - {SWD(2020) 310 final} - {SWD(2020) 311 final} - {SWD(2020) 312 final} - {SWD(2020) 313 final} - {SWD(2020) 314 final} - {SWD(2020) 315 final} - {SWD(2020) 316 final} - {SWD(2020) 317 final} - {SWD(2020) 318 final} - {SWD(2020) 319 final} - {SWD(2020) 320 final} - {SWD(2020) 321 final} - {SWD(2020) 322 final} - {SWD(2020) 323 final} - {SWD(2020) 324 final} - {SWD(2020) 325 final} - {SWD(2020) 326 final}



Zhrnutie Belgický justičný systém už niekoľko rokov prechádza reformami súvisiacimi s digitalizáciou a riadením zdrojov samotnými súdnymi orgánmi, ale ešte sa naplno nezaviedli. Vykonali sa rôzne iniciatívy na podporu kvality a nezávislosti súdnictva, predovšetkým týkajúce sa súdnych poplatkov, systému náhradných sudcov a vyšetrovacích právomocí Vysokej súdnej rady. Reforma podávania sťažností týkajúcich sa fungovania súdnictva naďalej pokračuje, ako aj iniciatíva na podporu používania zrozumiteľného jazyka v súdnych rozhodnutiach. Dostupnosť dostatočných ľudských a finančných zdrojov predstavuje pre justičný systém výzvu a naďalej je potrebné zvyšovať úroveň digitalizácie. V tomto kontexte sú dlhodobým nedostatkom chýbajúce spoľahlivé a konzistentné údaje o efektívnosti. Belgicko má všeobecne zavedený právny a inštitucionálny rámec na boj proti korupcii. Hoci neexistuje žiadna stratégia ani inštitúcia, ktorá by koordinovala boj proti korupcii na všetkých úrovniach verejnej správy, na vyšetrovanie korupcie dohliada špecializovaný protikorupčný orgán a Federálny etický výbor poskytuje poradenstvo verejným činiteľom v otázkach týkajúcich sa bezúhonnosti. Existuje rad legislatívnych opatrení s cieľom predchádzať korupcii vrátane systému podávania priznaní a kódexu správania pre verejných činiteľov, ale ich výsledkom je roztrieštený rámec na rôznych úrovniach verejnej správy. Napriek tomu, že sú zavedené určité pravidlá pre poslancov parlamentu a najvyššie výkonné funkcie, nedostatky naďalej pretrvávajú. V súčasnosti v Belgicku neexistuje žiadny všeobecný predpis o ochrane oznamovateľov korupcie. Belgicko má silný právny a inštitucionálny rámec, pokiaľ ide o pluralitu médií. Nezávislí regulátori pre audiovizuálne médiá zohrávajú dôležitú úlohu v zabezpečovaní transparentnosti vlastníctva médií a rady pre médiá sú vo svojich príslušných spoločenstvách veľmi aktívne. Nezávislosť médií je rešpektovaná a novinári sú pri výkone svojho povolania primerane chránení, najmä zákonom o ochrane novinárskych zdrojov. Prípady zastrašovania, vyhrážania alebo útokov na novinárov sú pomerne zriedkavé. Existuje priestor na zlepšenie prístupu k informáciám, ktorými disponujú orgány verejnej správy. Znepokojenie takisto vyvoláva primeranosť zdrojov dostupných pre regulačné orgány Francúzskeho spoločenstva a Nemecky hovoriaceho spoločenstva. Proces prijímania zákonov zahŕňa aj dobre zavedenú prax vykonávania posúdenia vplyvu a konzultácie so zainteresovanými stranami na viacerých úrovniach verejnej správy. Ústavný súd a iné nezávislé inštitúcie vrátane úradov ombudsmanov na rôznych úrovniach verejnej správy zohrávajú dôležitú úlohu pri presadzovaní základných práv. Zakladá sa nová federálna inštitúcia pre ľudské práva a očakáva sa, že ešte viac posilní ochranu základných práv. Štátna rada prispieva k zaručeniu kvality právnych predpisov napriek tomu, že sa pri svojej práci stretáva s niekoľkými výzvami. Po prijatí zákona z roku 2019 sa pre organizácie občianskej spoločnosti rozšírili možnosti, ako viesť súdny spor o záujmoch, ktoré bránia. I.Justičný systém Justičný systém je zložený z 13 všeobecných súdov prvého stupňa, niekoľkých špecializovaných súdov prvého stupňa, piatich odvolacích súdov a Najvyššieho súdu. Súdny odbor Štátnej rady pôsobí ako najvyšší správny súd. Ústavný súd má právomoc preskúmať ústavnosť právnych predpisov. Väčšina právomocí spojených so súdnictvom zostáva na federálnej úrovni. Nezávislosť súdnictva a prokuratúry je zakotvená v ústave. Nezávislá Vysoká súdna rada má za úlohu prijímať zamestnancov pre súdnictvo a podporovať kvalitu súdnictva prostredníctvom kontrolných mechanizmov, napríklad auditov, ako aj poskytovaním poradenstva. Kandidátov na sudcov vyberá Vysoká rada a sú vymenovaní do doživotnej funkcie vládou na návrh ministra spravodlivosti. Kolégium súdov a tribunálov, ktoré sa skladá z predsedov súdov zvolených svojimi kolegami sudcami, je zodpovedné za celkové fungovanie súdov. Flámska advokátska komora a Francúzska a nemecká advokátska komora zastupujú právnikov z rôznych častí krajiny. Nezávislosť Vnímanie nezávislosti súdnictva je na nadpriemernej úrovni a naďalej pokračujú snahy o podporu jeho nezávislosti. Miera vnímania nezávislosti súdov a sudcov je nad priemerom EÚ medzi širokou verejnosťou (63 % ju považuje za pomerne alebo veľmi dobrú) i medzi spoločnosťami (59 % ju považuje za pomerne alebo veľmi dobrú). Nedávna reforma môže dodatočne posilniť nezávislosť súdnictva, a to posilnením kvality výberového konania a rámca pre bezúhonnosť náhradných sudcov. Súdny systém umožňuje nomináciu náhradných sudcov, aby sa zabezpečilo plné zloženie sudcovskej lavice. Podmienky na ich vymenovanie boli prehodnotené potom, čo Rada Európy vyjadrila znepokojenie v súvislosti s postupom vymenúvania a rámcom bezúhonnosti pre náhradných sudcov a možnými následkami pre dobré meno a bezúhonnosť justičného systému. S ohľadom na to, že od náhradných sudcov sa v minulosti vyžadovalo len to, aby splnili podmienky týkajúce sa vzdelania a pracovných skúseností, zákon z marca 2019 zavádza požiadavku, podľa ktorej kandidáti musia na to, aby sa mohli stať náhradnými sudcami, zložiť aj skúšku. Zákon okrem toho zavádza povinnú odbornú prípravu pre náhradných sudcov vrátane modulu venovaného etike a ruší možnosť vymenovania náhradných prokurátorov. Zákonom sa zjavne do veľkej miery riešia obavy, ktoré sa objavili v súvislosti s náhradnými sudcami, vrátane toho, že robí výberové konanie objektívnejším a posilňuje platný rámec bezúhonnosti. Zákon ďalej posilňuje vyšetrovacie právomoci Vysokej súdnej rady. Vysoká súdna rada zohráva aktívnu rolu, 3. septembra 2020 napríklad otvorila osobitné prešetrovanie (prebiehajúceho) súdneho vyšetrovania okolností smrti slovenského občana Jozefa Chovanca po policajnom zákroku na letisku Charleroi vo februári 2018. V zákone sa stanovuje, že Vysoká rada môže získať akýkoľvek dokument alebo informácie od súdnych orgánov, ktoré považuje za potrebné na plnenie svojich úloh, medzi ktoré patrí vykonávanie auditov súdov. Právomoc ministra spravodlivosti nariadiť prokurátorom trestne stíhať konkrétny prípad je sprevádzaná zárukami a v praxi sa nevyužíva. Minister spravodlivosti môže ustanoviť všeobecné pravidlá pre prokurátora, ako aj mu nariadiť, aby trestne stíhal individuálny prípad, ale nemôže vydať pokyn na upustenie od trestného stíhania. Ak minister nariadi trestné stíhanie konkrétneho prípadu, tento pokyn sa musí uviesť do spisu o prípade, pričom podľa informácií belgických úradov sa právomoc vydať konkrétne pokyny v praxi nevyužíva. Táto prax v kombinácii s platnými právnymi zárukami podľa všetkého zmierňuje riziko pre autonómiu prokuratúry. Kvalita Digitalizácia justičného systému stále prebieha. Naďalej pretrváva potreba zlepšiť stupeň digitalizácie justičného systému, najmä pokiaľ ide o prístupnosť súdnych rozsudkov online a možnosť podávať veci, zasielať predvolania a sledovať fázy konania online. Pokiaľ ide o elektronický prístup k súdnym rozhodnutiam, zákon z mája 2019 ustanovuje zverejňovanie všetkých rozsudkov online od septembra 2021. Začalo sa s vytváraním databázy na tento účel, ale postup sa oddialil z dôvodu pandémie ochorenia COVID-19. Pokiaľ ide o digitalizáciu pracovných postupov v justičnom systéme, zavádzanie jednotného systému správy vecí pre súdy prebieha už od roku 2007. Veľký počet súdov v súčasnosti využíva systém s názvom MaCH, no k tomuto kroku ešte stále nepristúpili napríklad všeobecné súdy prvého stupňa ani odvolacie súdy. Vyriešenie problému nedostatočného stupňa digitalizácie justičného systému by bolo prínosom pre kvalitu súdnictva, ako aj pre účinný zber dôsledných a spoľahlivých údajov o súdoch. Nedávno boli z dôvodu pandémie ochorenia COVID-19 prijaté nové opatrenia týkajúce sa justičného systému. Právne predpisy nedávno prijaté parlamentom zavádzajú širšie využitie písomnej časti konania a videokonferencií v súdnych konaniach. Zavádzajú dočasné ustanovenia z dôvodu pandémie ochorenia COVID-19, ako aj trvalé zmeny vo fungovaní súdnych konaní. Tieto nové právne predpisy boli kritizované pre svoj potenciálny dosah na právo na spravodlivý proces. Štátna rada a Vysoká súdna rada ďalej kritizovali naliehavosť, s akou boli návrhy predložené, pričom kládli dôraz na potrebu dôkladného preskúmania trvalých zmien súdnych konaní. Proces na dosiahnutie autonómneho riadenia zdrojov súdnymi orgánmi ešte stále prebieha. V roku 2014 bol spustený proces s cieľom zaviesť autonómne riadenie zdrojov súdnymi orgánmi. Tento proces stagnuje čiastočne z dôvodu chýbajúceho spoľahlivého nástroja na meranie pracovného vyťaženia, ktorý je potrebný na optimálne rozdeľovanie zdrojov medzi jednotlivé súdy. Zainteresované strany vyzdvihujú dôležitosť dokončenia presunu riadenia zdrojov na samotné súdnictvo. Nedostatočné zdroje takisto predstavujú výzvu pre justičný systém, ako bolo poukázané v spoločnom memorande troch najvyšších súdov. Okrem toho bolo v nedávnom rozsudku rozhodnuté v neprospech štátu za neposkytovanie takého množstva ľudských zdrojov pre súdnictvo, aké sa stanovuje v zákone. Ako uviedol Poradný výbor európskych sudcov, nedostatok ľudských zdrojov môže mať negatívny vplyv aj na efektívnosť justičného systému. Prebiehajúca iniciatíva Vysokej súdnej rady na zatraktívnenie kariéry v súdnictve môže prispieť k zvýšeniu počtu kandidátov na sudcov. Prebieha aj niekoľko ďalších reforiem týkajúcich sa kvality justičného systému. Začala sa reforma postupu podávania sťažností týkajúcich sa fungovania súdnictva s cieľom urobiť ho efektívnejším a viac dostupným pre občanov. Reforma by postup zmodernizovala a zlepšila by prehľad o počte a povahe sťažností. Okrem toho naďalej prebieha iniciatíva na podporu používania zrozumiteľného jazyka v súdnych rozhodnutiach. Pokiaľ ide o náklady vynaložené na súdne konania, legislatívna reforma zvýšila poplatky za predloženie veci súdu a zároveň upravila spôsoby platby; súdny poplatok sa teraz uhrádza len na konci konania, a to stranou, ktorá prehrá spor. Cieľom reforiem je urobiť predloženie veci súdu menej náročné, hoci zvýšené sumy poplatkov môžu tento efekt obmedziť. Výška príjmovej hranice na získanie úplnej alebo čiastočnej právnej pomoci je naďalej na nízkej úrovni, čo môže mať nepriaznivý dosah na prístup občanov k spravodlivosti. V tejto súvislosti je nedávne zvyšovanie úrovne príjmovej hranice pozitívnym signálom a na nadchádzajúce roky je naplánované ďalšie postupné zvyšovanie. Efektívnosť

Pre nedostatok údajov nie je k dispozícii žiadny úplný prehľad efektívnosti justičného systému. Napriek tomu, že sú dostupné určité údaje, chýbajúce údaje znemožňujú získať úplný prehľad o efektívnosti justičného systému. Miera vyriešenia vecí v občianskoprávnych a obchodných konaniach sa za posledných niekoľko rokov zvýšila, ale chýbajú údaje, pokiaľ ide o dĺžku konaní. Belgicko je predmetom zvýšeného dohľadu Výboru ministrov Rady Európy v súvislosti s neprimeranou dĺžkou občianskoprávnych súdnych konaní na prvom stupni. Pokiaľ ide o správne súdnictvo, miera vyriešenia vecí bola za posledné roky na úrovni viac ako 100 %, hoci konania sú v priemere naďalej zdĺhavé. Zhromažďovanie a sprístupňovanie spoľahlivých údajov je pre podporu efektívnosti justičného systému kľúčové. Dokončenie procesu digitalizácie môže pomôcť tento cieľ dosiahnuť. II.Protikorupčný rámec Legislatívne opatrenia na predchádzanie korupcii vrátane systémov podávania priznaní a kódexov správania pre verejných činiteľov a isté etické pravidlá platia pre poslancov parlamentu a najvyššie výkonné funkcie. Ústredný úrad pre potláčanie korupcie (CDBC – OCRC) je špecializovaný ústredný odbor v rámci federálnej polície s právomocami vyšetrovať a podporovať vyšetrovanie korupcie. Niekoľko celoštátnych orgánov má kľúčovú úlohu v boji proti korupcii a v presadzovaní etiky a bezúhonnosti. Audítorský dvor vykonáva externú kontrolu rozpočtových, účtovných a finančných operácií federálneho štátu, zatiaľ čo Federálna jednotka finančnej inšpekcie je verejná služba vykonávajúca kontroly týkajúce sa zákonnosti, uskutočniteľnosti a primeranosti verejných výdavkov. Jednotka pre spracovanie finančných informácií spracováva podozrivé finančné transakcie spojené s praním špinavých peňazí a so závažnou trestnou činnosťou. Úrad pre etiku a deontológiu v správe vytvára pravidlá týkajúce sa bezúhonnosti a asistuje federálnej verejnej správe pri zavádzaní opatrení týkajúcich sa bezúhonnosti. V Indexe vnímania korupcie organizácie Transparency International za rok 2019 Belgicko získalo 75 bodov zo 100 a nachádza sa na vyšších priečkach spomedzi členských štátov EÚ: je na 7. mieste v Európskej únii a na 17. mieste na celom svete. V osobitnom prieskume Eurobarometra na tému korupcie z roku 2020 sa ukázalo, že 68 % respondentov považuje korupciu vo svojej krajine za veľmi rozšírenú (priemer EÚ je 71 %) a 19 % ľudí sa cíti byť osobne dotknutých korupciou v bežnom živote (priemer EÚ je 26 %). Pokiaľ ide o podniky, 48 % spoločností sa domnieva, že korupcia je rozšírená (priemer EÚ je 63 %) a 26 % korupciu považuje za problém pri svojom podnikaní (priemer EÚ je 37 %). Ďalej 40 % si myslí, že sa vedie dostatok úspešných trestných stíhaní, ktoré by mali odrádzať ľudí od korupčných praktík (priemer EÚ je 36 %), kým 40 % spoločností sa domnieva, že ľudia a podniky pristihnuté pri podplácaní vysokopostaveného úradníka sú primerane potrestané (priemer EÚ je 31 %). Trestný právny rámec na boj proti korupcii sa z veľkej časti uplatňuje. Trestný poriadok kriminalizuje úplatkárstvo vo verejnom aj v súkromnom sektore, pasívne a aktívne úplatkárstvo a podplácanie vnútroštátnych a zahraničných verejných činiteľov. Každý zamestnanec verejnej správy, ktorý sa pri výkone svojej funkcie dozvie o trestnom čine alebo delikte (predovšetkým korupcie), musí o tom informovať prokurátora a predložiť všetky súvisiace informácie. Súdy majú rozsiahle právomoci v prípadoch korupcie vrátane trestných činov spáchaných občanmi Belgicka a belgickými spoločnosťami v zahraničí. OECD poukázala na potrebu stanoviť boj proti podplácaniu zahraničných verejných činiteľov ako prioritu, ako aj zvýšiť úroveň sankcií vzťahujúcich sa na fyzické osoby a výšku pokút vzťahujúcich sa na právnické osoby. S cieľom uľahčiť odhaľovanie podplácania zahraničných verejných činiteľov má Belgicko vytvorený špecializovaný mechanizmus pre verejných činiteľov a súkromné spoločnosti, aby mohli podať oznámenie o existujúcich podozreniach z podplácania zahraničných verejných činiteľov, ktoré sa odosiela na Federálnu prokuratúru. Ten rozhodne o začatí vyšetrovania na základe zásady účelnosti stíhania. Ústredný úrad pre potláčanie korupcie (CDBC – OCRC) je špecializovaný ústredný odbor v rámci federálnej polície. Vykonáva a podporuje vyšetrovanie trestných činov spáchaných proti záujmom štátu a trestných činov korupcie trestaných podľa zákona z 10. februára 1999 o potláčaní korupcie. Úrad CDBC – OCRC, ktorý je monitorovaný Federálnou prokuratúrou, koordinuje operácie na celoštátnej úrovni, podporuje ostatné odbory polície usmerneniami a poradenstvom a dohliada na riadenie priorít stanovených v národnom pláne bezpečnosti. Úrad CDBC – OCRC má dve sekcie: sekciu verejného obstarávania, ktorá vyšetruje prípady podvodu týkajúce sa verejných zákaziek, a sekciu pre finančné podvody, ktorá vyšetruje prípady podvodu týkajúce sa subvencií, grantov alebo podplácania zamestnancov verejnej správy a politikov. Na úrade CDBC – OCRC existujú aj dva špeciálne subjekty: jednotka pre prípady podvodov vo futbale a styčná kancelária pre Komisiu pre hazardné hry, ktorá koordinuje spoločné vyšetrovania. Kým v minulosti sa federálny rozpočet a stav zamestnancov v orgánoch presadzovania práva značne znižoval, čo sa dotklo predovšetkým oddelení zodpovedných za prevenciu korupcie a boj proti nej, nedávno sa prijali kroky na posilnenie úradu CDBC – OCRC. Špecializovaný systém oznamovania bol zriadený aj v rámci polície. Polícia má svoje vlastné pravidlá a nariadenia týkajúce sa etiky a bezúhonnosti, etický kódex a etickú komisiu a svoje vlastné odbory inšpekčnej služby, ako napríklad Comité P (externý dohľad) a Odbor generálnej inšpekcie (interný dohľad). Zainteresované strany sa však domnievajú, že na to, aby mohli aktívne bojovať proti korupcii, je potrebné ďalšie zvýšenie zdrojov pre orgány presadzovania práva. Na toto bolo poukázané v nedávnom hodnotení skupiny GRECO týkajúcom sa presadzovania práva v Belgicku, v ktorom bolo odporúčané, aby sa navýšil počet zamestnancov, aby sa oddeleniu vnútornej kontroly poskytlo viac zdrojov na aktívny boj proti korupcii a aby úrady posúdili potrebu zaviesť povinnosť priznávať majetok/záujmy pre vrcholový manažment a vysokorizikové pozície. Federálnu políciu si však verejnosť z veľkej časti váži a úrad CDBC – OCRC je považovaný za skutočne nezávislý od politických úradov. Polícia je aj naďalej inštitúciou, ktorej občania Belgicka najviac dôverujú pri riešení prípadov korupcie (56 %), pričom vedie pred justičným systémom (26 %) alebo médiami (18 %). Podľa oficiálnych údajov bolo v roku 2019 zaznamenaných 435 prípadov korupcie v porovnaní so 435 prípadmi v roku 2018 a 492 prípadmi v roku 2017. V roku 2019 sa 126 prípadov týkalo korupcie vo verejnom sektore, 119 prípadov sprenevery zo strany verejného činiteľa a 91 prípadov falšovania a pozmeňovania spáchaného verejným činiteľom. Niekoľko celoštátnych orgánov má kľúčovú úlohu v boji proti korupcii a v podpore etiky a bezúhonnosti. Audítorský dvor vykonáva externý dohľad nad rozpočtovými, účtovnými a finančnými operáciami federálneho štátu, zatiaľ čo Jednotka pre spracovanie finančných informácií sa zaoberá podozrivými finančnými transakciami spojenými s praním špinavých peňazí a so závažnou trestnou činnosťou. Úrad pre etiku a deontológiu v správe (BAED – BEDA), ktorý bol zriadený na federálnej úrovni v júni 2006, vytvára pravidlá týkajúce sa bezúhonnosti a asistuje federálnej verejnej správe pri zavádzaní opatrení týkajúcich sa bezúhonnosti. Má preventívnu úlohu pri monitorovaní bezúhonnosti vo federálnej verejnej správe a usporadúva školenia pre verejných činiteľov. V rámci svojej poradnej funkcie vypracováva stanoviská a návrhy pre ministrov na federálnu politiku bezúhonnosti a zabezpečuje vykonávanie etického rámca a riešenie konfliktov záujmov vo federálnej štátnej službe. Federálna etická komisia zriadená v roku 2014 takisto plní preventívnu úlohu a slúži primárne na to, aby poskytovala poradenstvo verejným činiteľom v súvislosti s etikou a konfliktmi záujmov. Vydáva všeobecné stanoviská na žiadosť verejného zástupcu, Snemovne reprezentantov, Senátu alebo vlády. Belgicko síce nemá osobitnú národnú politiku na predchádzanie korupcii, ale federálne úrady zaviedli niekoľko opatrení týkajúcich sa bezúhonnosti. Etický rámec pre zamestnancov federálnej verejnej správy obsahuje kódex správania pre držiteľov verejnej funkcie. Kódex správania pre verejných činiteľov z 15. júla 2018 sa vzťahuje na vedúcich a zástupcov vedúcich strategických orgánov federálnej verejnej správy, ako aj na riaditeľov, ale nie na iných členov strategických orgánov. Zainteresované strany poukázali na chýbajúci etický kódex pre ministrov a členov strategických jednotiek ako na nedostatok. Poukázala na to aj skupina GRECO, ktorá odporučila, aby sa prijal etický kódex so širším záberom a aby členovia strategických orgánov podliehali zrozumiteľnému a harmonizovanému etickému rámcu, ktorého súčasťou by boli primerané opatrenia, pokiaľ ide o dohľad a sankcie. Poslanci federálneho parlamentu sa zaväzujú dodržiavať špecializovaný etický kódex, ktorý je pripojený k rokovaciemu poriadku. Ako poznamenala skupina GRECO, napriek tomu je potrebná konzistentná a účinná regulácia a dohľad nad poslancami parlamentu, pokiaľ ide o dary, príspevky a iné výhody, ako aj primerané sankcie, o ktorých je verejnosť informovaná. Ďalej napriek tomu, že právomoc Audítorského dvora ukladať sankcie v súvislosti s mandátmi bola v roku 2019 rozšírená, nie je možné uplatniť žiadne trestné sankcie za závažné porušenie etických pravidiel, ktorými sa riadia poslanci parlamentu. Konflikty záujmov sú regulované niekoľkými právnymi aktmi, každý z nich predpokladá vytvorenie určitých mechanizmov vo svojej oblasti pôsobnosti. Napríklad kráľovský dekrét z 2. októbra 1937 sa venuje postaveniu štátnych zamestnancov s tým cieľom, aby sa nedostávali do konfliktu záujmov, zatiaľ čo zákon zo 17. júna 2016 reguluje trh verejného obstarávania. Zatiaľ čo pravidlá o konflikte záujmov pre poslancov parlamentu upravujú etické kódexy, jasné pravidlá pre zamestnávanie členov strategických jednotiek chýbajú. Neexistujú žiadne postupy na kontrolu bezúhonnosti členov strategických jednotiek a žiadne opatrenia na predchádzanie možným konfliktom záujmov, ktoré vyplývajú z ich ostatných aktivít, okrem tých, ktoré sú predmetom kódexu správania pre držiteľov verejnej funkcie. Okrem toho chýba transparentnosť v zložení strategických jednotiek a odmeňovaní ich členov a ich vymenovanie sa nezverejňuje. Vzhľadom na to skupina GRECO odporučila, aby sa ustanovili pravidlá pre určovanie podmienok, ktorými sa riadi priamy nábor a zamestnávanie členov strategických jednotiek, ktoré by zohľadnili riziká týkajúce sa bezúhonnosti a konfliktov záujmov. Ďalej by mali byť mená a úlohy všetkých členov strategických jednotiek uverejnené online. Bol podčiarknutý aj potenciálny prínos informovania ad hoc o požiadavkách na osoby, ktoré obsadzujú najvyššie výkonné funkcie, vždy keď nastane konfliktná situácia medzi ich súkromnými záujmami a ich oficiálnymi úlohami. Verejní činitelia a strategickí poradcovia majú povinnosť predložiť majetkové priznanie a zoznam mandátov, funkcií a povolaní. Podľa zákona z 2. mája 1995 sa od verejných činiteľov vyžaduje, aby zapísali svoje priznania do registra Audítorského dvora. Zákon vydaný 14. októbra 2018 podstatne rozšíril rozsah tejto povinnosti o predloženie zoznamu mandátov, pozícií, povolaní a majetku. Od januára 2019 musia platení členovia správnych rád, poradných rád a riadiacich výborov právnych subjektov, nad ktorými má vplyv vláda, takisto prekladať vyhlásenia o svojich mandátoch. Nové povinnosti sa týkajú aj vládnych komisárov a niektorých zamestnancov úradu vlády, pričom boli rozšírené aj na zamestnancov federálnej vlády zodpovedných za poskytovanie odporúčaní o politike a zástupcov vlády v správnych radách spoločností. Audítorský dvor uverejňuje zoznamy mandátov v úradnom vestníku a na svojom webovom sídle a je zodpovedný za sankcie v prípadoch, kde porušenie pravidiel môže viesť k správnej pokute alebo k trestnej sankcii. Majetkové priznanie sa však predkladá Audítorskému dvoru v zapečatenej obálke a jeho správnosť dvor neoveruje. Skupina GRECO preto odporučila, aby bol súčasný systém podávania priznaní doplnený o informácie o výške príjmu, podliehal zverejneniu a bol jednoduchšie dostupný prostredníctvom oficiálneho webového sídla. Snemovňa reprezentantov v júli 2018 zaviedla nové ustanovenia o lobizme. Osoby, ktoré zastupujú určité organizácie a vykonávajú činnosti zamerané na priame a nepriame ovplyvňovanie politík, vykonávania politík alebo rozhodovacieho procesu Snemovne reprezentantov, majú povinnosť podpisom sa zaviazať, že budú dodržiavať určité pravidlá správania. Toto je opatrenie zamerané na zvýšenie transparentnosti a obmedzenie konfliktov záujmov. Register lobistov je uverejnený na webovom sídle Snemovne reprezentantov. Pravidlá pre interakcie poslancov s lobistami sa však ešte len musia prijať a neexitujú žiadne pravidlá, ktoré by upravovali vzťah medzi niektorými najvyššími výkonnými funkciami a lobistami a inými tretími stranami. Skupina GRECO preto odporučila zavedenie pravidiel a usmernení, ako by osoby vykonávajúce najvyššie výkonné funkcie mali manažovať takéto kontakty. Takisto odporúča prijať kroky na zabezpečenie väčšej transparentnosti účelu takýchto kontaktov identifikovaním osôb, s ktorými, alebo v mene ktorých, sa prišlo do kontaktu, a konkrétneho predmetu rozhovorov. Pravidlá týkajúce sa verejných činiteľov a poslancov parlamentu primerane ošetrujú problémy spojené s javom otáčavých dverí. Pravidlá uložené v kódexe správania pre najvyššie výkonné pozície sú však považované za nedostatočné, keďže na ministrov sa nevzťahujú takmer žiadne pravidlá a už vôbec žiadne na radových členov strategických jednotiek. V Belgicku neexistuje žiadne všeobecné nariadenie na ochranu oznamovateľov korupcie. Napriek tomu, že existujú nariadenia na federálnej úrovni a na úrovni Flámskeho spoločenstva, na ostatných úrovniach verejnej správy je ešte stále potrebné prijať primerané systémy na ochranu oznamovateľov korupcie. Pokiaľ ide o súkromný sektor, ochrana sa obmedzuje na finančný sektor. III.Pluralita médií Belgicko má tri jazykové a kultúrne spoločenstvá, ktorým sú zverené právomoci dôležité pre pluralitu médií. Právny rámec týkajúci sa plurality médií je založený na súbore ústavných záruk, ako napríklad slobody tlače a slobody prejavu, ako aj na právnych predpisoch. Nezávislosť orgánov na reguláciu audiovizuálnych médií zabezpečuje transparentnosť vlastníctva médií. Tri orgány na reguláciu audiovizuálnych médií sú zodpovedné za médiá, na ktoré sa vzťahuje právomoc príslušných jazykových spoločenstiev (Flámskeho spoločenstva, Francúzskeho spoločenstva a Nemecky hovoriaceho spoločenstva). Regulačným orgánom pre Flámske spoločenstvo je Vlaamse Regulator voor de Media (VRM), nezávislá agentúra s právnou subjektivitou, ktorá sa riadi verejným právom. Úloha flámskeho regulačného orgánu je zabezpečiť dodržiavanie nariadení o médiách vo Flámskom spoločenstve, riešiť spory týkajúce sa nariadení o médiách, vydávať médiám licencie na vysielanie a licencie na využívanie terestriálnych vysielacích platforiem a povoľovať poskytovateľom služieb prenášať vysielacie programy v súlade s týmito nariadeniami. Vo Francúzskom spoločenstve je príslušným orgánom Conseil supérieur de l’Audiovisuel (CSA), takisto nezávislá agentúra s právnou subjektivitou, kým Medienrat je zodpovedným orgánom v Nemecky hovoriacom spoločenstve. Podľa Monitorovania plurality médií (MPM 2020) je riziko pre nezávislosť orgánov pre médiá veľmi nízke. Z monitorovania konkrétne vyplynulo, že Belgicko rešpektuje záruky nezávislosti a že členstvo v orgánoch na reguláciu médií je všeobecne nezlučiteľné s pozíciou vo vládach alebo so záujmami v mediálnej alebo reklamnej spoločnosti. Pokiaľ ide o Flámske spoločenstvo, členov komôr Flámskeho orgánu na reguláciu médií vymenúva aj odvoláva flámska vláda. Ich funkčné obdobie trvá päť rokov a je ho možné obnoviť. Medienrat, regulačný orgán Nemecky hovoriaceho spoločenstva, je zložený z rozhodujúcej a poradnej komory. Vo Francúzskom spoločenstve členov regulačného úradu vymenúva vláda Francúzskeho spoločenstva Belgicka. Ich funkčné obdobie trvá štyri roky a takisto je ho možné obnoviť. Belgické orgány uvádzajú, že postupy vymenovania a odvolania uplatňované v regulačnom orgáne Francúzskeho spoločenstva budú prehodnotené v rámci transpozície smernice o audiovizuálnych mediálnych službách. Touto smernicou sa v práve EÚ posilňujú záruky pre nezávislosť orgánov na reguláciu médií zavedením požiadavky, aby boli právne oddelené a funkčne nezávislé od svojej vlády a od akéhokoľvek iného verejného alebo súkromného subjektu. Počas návštevy krajiny boli vyslovené isté obavy, pokiaľ ide o primeranosť zdrojov pre regulačné orgány vo Francúzskom spoločenstve a v Nemecky hovoriacom spoločenstve. Pôsobia tu dve veľmi aktívne tlačové rady. Conseil de déontologie journalistique (CdJ), založená v roku 2009, je samoregulačný orgán pre médiá vo francúzskom a nemeckom jazyku. Tvoria ju zástupcovia vydavateľov, novinárov, šéfredaktorov a členov občianskej spoločnosti. Podobne je Raad voor de Journalistiek samoregulačným orgánom pre médiá v holandskom jazyku, z ktorých sú takmer všetky médiá buď priamymi členmi, alebo sa zúčastňujú prostredníctvom združení, ktoré zastrešujú viaceré noviny a časopisy. Oba subjekty sú nezávislé a zaoberajú sa sťažnosťami zo strany verejnosti. Pomáhajú nastaviť etické štandardy pre novinárov vydávaním usmernení. Zainteresované strany uvádzajú, že medzi CSA a CdJ sú nezhody v súvislosti s ich príslušnými právomocami týkajúcimi sa dodržiavania etických štandardov v audiovizuálnych mediálnych službách. Orgány na reguláciu médií v holandskom aj vo francúzskom jazyku sprístupňujú informácie týkajúce sa vlastníctva médií širokej verejnosti. VRM uverejňuje výročnú správu o koncentrácii médií, kým CSA prevádzkuje webové sídlo, na ktorom prezentuje mediálnu ponuku vo Francúzskom spoločenstve Belgicka. Cieľom oboch publikácií je zabezpečenie transparentnosti vlastníctva médií a považujú sa osvedčený postup, najmä vzhľadom na revidovanú smernicu o audiovizuálnych mediálnych službách. Belgicko zaisťuje ústavnú ochranu slobody tlače a slobody prejavu a zabezpečuje ochranu novinárov pri výkone ich povolania. Zákon o ochrane novinárskych zdrojov nadobudol účinnosť 7. mája 2005. V roku 2019 bol však predložený návrh zákona, podľa ktorého by boli každému, kto odhalí dôverné informácie, uložené trestné sankcie. Po kritike zo strany Štátnej rady z dôvodu ochrany práva na informácie sa vláda zaviazala návrh zákona zmeniť. Medzi možnými sankciami za ohováranie je aj uväznenie. MPM 2020 informuje o znepokojení nad zvyšujúcou sa neistotou zamestnania pre novinárov v krajine. Prípady zastrašovania, vyhrážania alebo útokov na novinárov sú pomerne zriedkavé. V roku 2020 uverejnila platforma Rady Európy na ochranu žurnalistiky a bezpečnosti novinárov päť upozornení týkajúcich sa predovšetkým obťažovania novinárov v online priestore súkromnými detektívmi. Ako príklad osvedčeného postupu možno uviesť, že v roku 2019 Flámska asociácia novinárov zriadila zvláštnu horúcu linku, kde je možné nahlásiť prejavy fyzickej alebo verbálnej agresie voči novinárom.

Právo na prístup k informáciám, ktorými disponujú orgány verejnej správy, je zakotvené v ústave. Uvádza sa však, že zavedené pravidlá a postupy na získanie prístupu k informáciám majú nedostatky, napr. pokiaľ ide o možnosť odvolania. MPM 2020 takisto uvádza, že existuje len pár mechanizmov, ktoré informujú napr. o počte, kvalifikovaní alebo stave konania prípadov oznámenia korupcie, a to aj napriek tomu, že tieto postupy existujú a vzťahuje sa na ne určitá ochrana. IV.Iné inštitucionálne otázky súvisiace so systémom bŕzd a protiváh Belgicko je federatívny štát, pričom významná časť právomocí spočíva na úrovni spoločenstiev a regiónov. Na federálnej úrovni má Belgicko dvojkomorový parlamentný systém vlády. Parlament sa skladá zo Snemovne reprezentantov a Senátu. Legislatívne návrhy môžu vzísť od vlády a od poslancov oboch komôr parlamentu. Ústavný súd má právomoc preskúmať legislatívne akty prijaté Federálnym parlamentom a parlamentmi spoločenstiev a regiónov. Okrem justičného systému zohrávajú dôležitú úlohu pre systém bŕzd a protiváh nezávislé úrady. Vykonanie posúdenia vplyvu a konzultácia so zainteresovanými stranami sú dobre zavedenými postupmi v legislatívnom procese. Vlády na rôznych úrovniach majú politiku vykonávať posúdenie vplyvu a konzultovať so zainteresovanými stranami počas legislatívneho procesu, často prostredníctvom poradných orgánov. Napríklad flámska verejná správa má osem strategických poradných rád, ktoré tvoria organizácie občianskej spoločnosti a iné zainteresované strany, ako aj zástupcovia miestnych samospráv a odborníci. Pri príprave právnych predpisov má flámska vláda povinnosť požiadať o poradenstvo tieto poradné rady, ktoré môžu poskytovať poradenstvo aj zo svojej vlastnej iniciatívy. Napriek tomu, že sa často konzultuje so zainteresovanými stranami v legislatívnom procese, nie je dostupná žiadna štatistika o počte konzultácií otvorených širokej verejnosti. Zavedenie centrálnej a verejnej databázy všetkých prebiehajúcich konzultácií so zainteresovanými stranami by mohlo byť v tomto ohľade prospešné. Dočasnej vláde boli priznané mimoriadne právomoci na boj proti pandémii ochorenia COVID-19. Dňa 13. marca 2020 vláda vyhlásila federálnu fázu národného núdzového plánu. Dočasnej vláde boli následne priznané plné právomoci riadnej vlády, ako aj mimoriadne právomoci na riešenie krízy. Mimoriadne právomoci zahŕňali aj právomoc prijímať opatrenia s cieľom zabezpečiť verejné zdravie a verejný poriadok prostredníctvom kráľovského dekrétu. Štátna rada poskytla stanovisko ex ante k priznaniu mimoriadnych právomocí. Prenesenie mimoriadnych právomocí na vládu sa skončilo 30. júna 2020. Poradný odbor Štátnej rady čelí značnej pracovnej záťaži. Štátna rada zohráva významnú úlohu pri preskúmavaní kvality navrhnutej legislatívy. Kombinácia prudkého nárastu pracovnej záťaže za posledné desaťročia a rastúca komplexnosť právnych problémov, ktorými sa zaoberá, predstavuje problémy pre účinné fungovanie jej poradného odboru. Časté využívanie postupov so skrátenou lehotou a nedostatočné zdroje, s ktorými Rada pracuje, tieto výzvy ešte sťažujú. Vytvára sa nová národná inštitúcia pre ľudské práva. Unia, subjekt pre rovnaké zaobchádzanie, je národná inštitúcia pre ľudské práva, ktorej Globálna aliancia národných inštitúcií pre ľudské práva udelila akreditačný status B. V súčasnosti má právomoci v antidiskriminačnej oblasti na všetkých úrovniach verejnej správy. V apríli 2019 prijal Federálny parlament zákon ustanovujúci novú Federálnu inštitúciu pre ľudské práva, ktorej mandát sa rozšíri na všetky základné práva. Aj keď sa predpokladá, že jej mandát sa obmedzí na záležitosti na federálnej úrovni, v zákone existuje možnosť zriadiť radu pre spoluprácu, ak sa uzavrie dohoda o spolupráci medzi rôznymi úrovňami verejnej správy s cieľom rozšíriť právomoci inštitúcie na inú ako federálnu úroveň. Výberové konanie do správnej rady tejto novej inštitúcie je už ukončené a správna rada sa po prvý raz stretne v septembri 2020. Okrem toho má Úrad federálneho ombudsmana právomoc vyšetrovať sťažnosti na fungovanie federálnej štátnej správy, ako aj vydávať odporúčania a informovať o svojich zisteniach. Úrady ombudsmana existujú aj na regionálnej úrovni, ako aj so zameraním na osobitné oblasti. Nedávno prijatý zákon rozširuje možnosti pre organizácie občianskej spoločnosti brániť svoje zákonné práva. Belgicko má otvorené prostredie občianskej spoločnosti a v legislatívnom procese sa pravidelne konzultuje so zainteresovanými stranami. Po rozhodnutí Ústavného súdu z roku 2013 bolo právnym subjektom zákonom z decembra 2018 umožnené podať žalobu zameranú na ochranu ľudských práv alebo základných slobôd,ktoré sú súčasťou ich zákonných práv. Ďalej od mája 2019 majú predkladatelia petície, ktorí nazbierajú podpisy viac ako 25 000 fyzických osôb s domicilom v Belgicku, právo byť vypočutí v Snemovni reprezentantov. Príloha I: Zoznam zdrojov v abecednom poradí.* * Zoznam príspevkov prijatých v rámci konzultácií k Správe o právnom štáte 2020 sa nachádza na (webové sídlo KOMISIE). Access Info a Centrum pre právo a demokraciu, Globálne hodnotenie práva na informácie. https://www.rti-rating.org/country-data/ . Belgická vláda (2020), príspevok Belgicka k Správe o právnom štáte 2020. Bureau Statistische Analyse 2020, Informatievraag d.d. 25 mei 2020 door de Europese Commissie met betrekking tot omkoping. Centrum pre pluralitu a slobodu médií (2020), Monitorovanie plurality médií 2020. https://cmpf.eui.eu/media-pluralism-monitor/mpm-2020 . CEPEJ (2018), Hodnotenie systémov súdnictva (cyklus 2016 – 2018): Belgicko. CIVICUS, Monitorovanie priestoru občianskej spoločnosti: Belgicko. https://monitor.civicus.org/country/belgium/ . Európska komisia (2020), porovnávací prehľad EÚ v oblasti justície. Flámska asociácia novinárov, Hotline for physical and verbal aggression against journalists (Horúca linka na nahlásenie prejavov fyzickej a verbálnej agresie proti novinárom). https://journalist.be/2019/03/vvj-richt-meldpunt-in-voor-agressie-tegen-journalisten . Flámsky orgán na reguláciu médií (2019), Flemish report on media concentration (Flámska správa o koncentrácii médií). https://www.vlaamseregulatormedia.be/en/documents .

Francúzska a nemecká advokátska komora a iné združenia sudcov a právnikov (2020), I believe in the rule of law! (Verím v právny štát!). Frankofónny súd prvého stupňa v Bruseli, rozsudok z 13. marca 2020. Generálne riaditeľstvo pre komunikáciu (2020), osobitný prieskum Eurobarometra 502: korupcia. Generálne riaditeľstvo pre komunikáciu (2020), prieskum Eurobarometra: vnímanie nezávislosti národného justičného systému medzi širokou verejnosťou v EÚ. GRECO (2019), piate kolo hodnotenia – hodnotiaca správa o Belgicku o predchádzaní korupcii a podporovaní integrity v ústrednej štátnej správe (najvyššie výkonné funkcie) a orgánoch presadzovania práva. GRECO (2019), štvrté kolo hodnotenia – druhá predbežná správa o plnení odporúčaní v súvislosti s predchádzaním korupcii v Belgicku vo vzťahu k poslancom parlamentu, sudcom a prokurátorom. Kráľovský dekrét z 22. mája 2019 týkajúci sa núdzového plánu a riadenia núdzových situácií na úrovni obcí a provincií a vzťahujúci sa na úlohu starostov a provinčných guvernérov v prípade krízových udalostí a situácií, ktoré si vyžadujú koordináciu alebo riadenie na celoštátnej úrovni. Kráľovský dekrét z 31. januára 2003, ktorým sa ustanovuje núdzový plán pre krízové udalosti a situácie, ktoré si vyžadujú koordináciu alebo riadenie na celoštátnej úrovni. Ministerský dekrét z 13. marca 2020, ktorým sa vyhlasuje federálna fáza týkajúca sa koordinácie a riadenia krízy spôsobenej ochorením COVID-19. Novinárska rada, webové sídlo Novinárskej rady. https://www.rvdj.be/ . OECD (2018), Phase 3 evaluation of Belgium: additional written report (Tretia fáza hodnotenia Belgicka: dodatočná písomná správa). OECD (2019), Better regulation practices across the European Union (Postupy lepšej právnej regulácie v krajinách Európskej únie). Predsedníčka Vysokej súdnej rady Vanessa de Francquenová (2020), list predsedovi Snemovne reprezentantov o zákone, ktorý obsahuje niekoľko ustanovení o súdnictve v súvislosti s bojom proti šíreniu koronavírusu. Rada Európy: CCJE-BU (2020), Správa o nezávislosti a nestrannosti súdnictva v členských štátoch Rady Európy (vydanie 2019). Rada Európy: Výbor ministrov (2000), odporúčanie Výboru ministrov Rec(2000)19 členským štátom o postavení prokuratúry v systéme trestnej justície. Rada ministrov (2006), Poznámka k politike pre federálnu preventívnu bezúhonnosť. Rada pre novinársku etiku, webové sídlo Rady pre novinársku etiku. https://www.lecdj.be/fr/ . Súdny dvor Európskej únie, rozsudok z 12. decembra 2019, PPU ZB, C-627/19 PPU. Štátna rada (2019), memorandum Štátnej rady zo 4. júla 2019. Štátna rada, poradné stanovisko č. 67.142/AV z 25. marca 2020.

Štátna rada, rozsudok z 28. mája 2020, Náboženské zhromaždenia, 247.674. Úrad OSN pre drogy a kriminalitu (2016), Country review report of Belgium: review by Mexico and the Netherlands of the implementation by Belgium of articles 15-42 of chapter III. “Criminalization and law enforcement” and articles 44-50 of chapter IV. “International cooperation” of the United Nations Convention against Corruption for the review cycle 2010-2015 (Správa o preskúmaní v Belgicku: preskúmanie plnenia článkov 15 až 42 kapitoly III Kriminalizácia a presadzovanie práva a článkov 44 až 50 kapitoly IV Medzinárodná spolupráca Dohovoru Organizácie Spojených národov proti korupcii Belgickom vykonané Mexikom a Holandskom pre cyklus preskúmania 2010 – 2015). Ústavný súd, Kasačný súd a Štátna rada (2019), Spoločné memorandum Ústavného súdu, Kasačného súdu a Štátnej rady. http://www.raadvanstate.be//?action=doc&doc=1095 . Virtuálna návšteva Belgicka v súvislosti so Správou o právnom štáte 2020. Vysoká rada pre audiovizuálne médiá, Guide for media, companies groups and sectors (Sprievodca pre médiá, spoločnosti, skupiny a odvetvia). https://www.csa.be/pluralisme/ . Vysoká súdna rada (2019), Memorandum za lepšie fungovanie súdnictva. Zákon z 27. marca 2020, ktorým sa kráľ splnomocňuje, aby vykonal opatrenia na boj proti šíreniu ochorenia COVID-19 (II). Zákon z 31. júla 2020, ktorý obsahuje rôzne naliehavé ustanovenia v oblasti súdnictva. Príloha II: Návšteva Belgicka Útvary Komisie absolvovali v máji a júni 2020 virtuálne stretnutia s týmito subjektmi: ·Akademický odborník ·Ústredný úrad pre boj proti korupcii ·Kolégium súdnych orgánov ·Štátna rada ·Flámsky orgán na reguláciu médií ·Vysoká súdna rada ·Vysoká rada pre audiovizuálne médiá ·Rada pre novinársku etiku ·Rada pre médiá Nemecky hovoriaceho spoločenstva ·Ministerstvo spravodlivosti

·Prokuratúra ·Útvar súdov správneho práva ·Transparency International Belgicko * Komisia sa na viacerých horizontálnych stretnutiach stretla aj s týmito organizáciami: ·Amnesty International ·Únia občianskych slobôd pre Európu ·Civil Society Europe ·Konferencia európskych cirkví ·EuroCommerce ·European Center for Not-for-Profit Law ·Európske centrum pre slobodu tlače a médií ·Európske občianske fórum ·Free Press Unlimited ·Front Line Defenders ·ILGA-Europe ·Medzinárodná komisia právnikov ·Medzinárodná federácia pre ľudské práva ·Medzinárodný tlačový inštitút ·Platforma pre celoživotné vzdelávanie